København: Den lille havfrue er vendt tilbage - Statens Naturhistoriske Museum stod skærtorsdag bag en aprilsnar-spøg på Langelinie i København.



Pressemeddelelsen lyder: Et velkendt og dog anderledes syn mødte morgenfriske påsketurister på Langeliniekajen i dag. Den lille havfrue er vendt tilbage, ikke fra den lange rejse til Shanghai og ikke som den berømte statue i bronze, men som skelet. Skelettet, der til daglig befinder sig i Zoologisk Museums magasiner, hører til blandt museets kosteligste klenodier. Skelettet stammer oprindelig fra det Kongelige Kunstkammer, hvortil det kom i begyndelsen af 1700-tallet. Skelettet tilhører arten Hydronymphus pesci, der uddøde i slutningen af 1600-tallet. Der findes kun Èt lignende skelet i verden, nemlig på Eremitagemuseet i Sankt Petersborg, men det er ikke så komplet som københavnereksemplaret, idet halen mangler. Efter den korte optræden på Langeliniekajen vendte den lille havfrue tilbage til Zoologisk museum, hvor hun vil være udstillet påsken over. På grund af vejret turde museets konservatorer ikke tillade, at skelettet var ude i længere tid, stenen, som den lille havfrue sidder på, er nemlig en kopi af gips.